La jugadora d’escacs Lucía Follana participa en el 8M de Burjassot amb una xarrada i partides simultànies
2025-07-24

L’esport també té cabuda en la programació amb què l’Ajuntament de Burjassot celebra, en 2025, el Dia Internacional de la Dona. Concretament es fan lloc en el 8M local els escacs, un esport intel·lectual que promou valors com l’equitat, la inclusió i el respecte mutu i una dona, esportista, jugadora d’escacs i campiona d’Espanya: Lucía Follana.

La jove jugadora d’escacs visitarà Burjassot, diumenge que ve 9 de març, per a oferir una xarrada als aficionats i aficionades a esta modalitat esportiva en la qual abordarà les particularitats d’un esport com els escacs, els valors que promou, així com la seua pròpia experiència com a jugadora d’escacs. La xarrada tindrà lloc a la Casa de Cultura, a les 11.30 h. La jornada amb Lucía Follana es completarà amb diferents partides simultànies d’escacs. Esta activitat compta amb l’estreta col·laboració del Club d’Escacs de Burjassot. Les persones que desitgen participar en les partides poden apuntar-se escrivint un correu electrònic a burjassotclubajedrez@gmail.com.

Entre els èxits esportius aconseguits per Lucía Follana , va quedar tercera amb la Selecció Valenciana en el Campionat d’Espanya de Seleccions Autonòmiques en 2019; va ser campiona d’Espanya sub-16 en 2021; subcampiona d’Espanya sub-18 de partides ràpides en 2023; campiona d’Espanya de Clubs de 2a Divisió en 2023 (guanyant totes les partides, set de set) i campiona d’Espanya per Parelles Mixtes 2024, el seu últim èxit, a més d’haver-se proclamat en diferents ocasions com a campiona provincial valenciana i autonòmica.